Илъэс 55-рэ зэрырикъум и щIыхькIэ
Апхуэдэ пIалъэмкIэ «Севкаврентген-Д» IуэхущIапIэм и лэжьакIуэхэм ехъуэхъуну Майскэ къалэм кIуащ КъБР-м и Правительствэм и УнафэщIым и япэ къуэдзэ Уянаев Казым, республикэм промышленностымрэ сатумкIэ и министр Пономаренкэ Роман, «Прохладнэ РБС» акционер зэгухьэныгъэ зэIухам и генеральнэ директор Дэш Владимир, «Капитал-Инвест-ХъумакIуэ» уней хъумакIуэ IуэхущIапIэм и унафэщI Тубей Руслан, Май районым и щIыналъэ администрацэм и Iэтащхьэм и япэ къуэдзэ Тимошенкэ Николай сымэ.
ГуфIэгъуэ зэIущIэр къыщызэIуихым, IуэхущIапIэм и генеральнэ директор Хъущт БетIал заводым и лэжьакIуэхэм узыншагъэ быдэ яIэну, сыткIи ефIэкIуэну, зыпэрыт IэнатIэм текIуэныгъэхэр къыщахьыну ехъуэхъуащ.
Правительствэм и вице-премьерыр къеджащ Къэбэрдей-Балъкъэр Республикэм и Iэтащхьэ Къанокъуэ Арсен къыбгъэдэкI хъуэхъу тхыгъэм. Абы къыщыхигъэщхьэхукIащ республикэм и промышленностым зегъэужьынымкIэ мы IуэхущIапIэм къыпхуэмылъытэным хуэдиз фIыщIэ зэрыбгъэдэлъыр. Иджыпстуи, рынокым щыхуэкIуэ лъэхъэнэм къыкъуэкIа гугъуехьхэм щхьэкIэ къэмынэу, заводым щIэупщIэшхуэ зиIэ продукцэ къыщIигъэкIын хузэфIокI.
Республикэм и Iэтащхьэм и УказкIэ КъБР-м и ЩIыхь тхылъыр иратащ заводым илъэс 28-рэ хъуауэ щылажьэ, мылъку, техникэ IуэхухэмкIэ къызэгъэпэщынымкIэ къудамэм и унафэщI Ковалёв Александр. Предприятэм и IэщIагъэлI цIэрыIуэм а тхылъыр иритыжащ Уянаев Казым.
«И IэщIагъэм зэрыхуэIэзэм икIи компанием зегъэужьыным куэд зэрыхищIыхьам папщIэ», «Илъэс куэдкIэ хьэлэлу зэрылэжьам икIи предприятэм зэрыхуэпэжым папщIэ» щIыхь тхылъхэр, фIыщIэ тхыгъэхэр предприятэм и лэжьакIуэ псоми хуагъэфэщащ, заводым и ветеранхэм фэеплъ тыгъэхэр хуащIащ.
Юрченкэ Наталье.
